**D ô v o d o v á s p r á v a**

**Všeobecná časť**

Ceny pohonných hmôt, a predovšetkým motorovej nafty, dosahujú v súčasnosti pomerne vysoké úrovne. Spolu so zavedením mýta predstavujú pre dopravcov, ale aj ostatných motoristov príliš vysoké zaťaženie.

Významný podiel na ich výsledných cenách má spotrebná daň. Smernica č. 2003/96/EC z 27. októbra 2003 určuje rovnakú minimálnu sadzbu spotrebnej dane z minerálneho oleja pre všetky krajiny EÚ. Táto je stanovená v eurách. Keďže naposledy bola spotrebná daň určovaná ešte v slovenských korunách a v období prijatia eura prišlo k jej posilneniu, výsledkom bolo jej výrazné zvýšenie po prepočte na euro. Výsledkom je, že na Slovensku platná spotrebná daň výrazne prekračuje minimálne stanovené sadzby v EÚ a za benzín platia o 43,3% ( 0,1555 €) viac a pri nafte dokonca až o 45,8% ( 0,15131 €)viac, ako je stanovené minimum platné k 1.1.2010. Keď sa táto sadzba v roku 2003 stanovovala, kurz koruny voči euru bol na úrovni približne 41,7 SKK/EUR[[1]](#footnote-2). V tomto období bola teda minimálna úroveň sadzby spotrebnej dane na benzín prekročená o 0,51 Sk za liter (3,4%) a na naftu o 1,89 Sk za liter (15,0%).

|  |  |  |  |
| --- | --- | --- | --- |
|  | min. sadzba v eur/1000 l k 1.1.2010 | platná sadzba  v SR/1000 l  k 1.1.2010 | rozdiel  v Sk/liter |
| Benzín | 359 | 514,50 | 0,1555 + DPH |
| Nafta | 330 | 481,31 | 0,15131 + DPH |

Predkladaný návrh zákona vedie k zníženiu spotrebnej dane z minerálneho oleja, ako je dnes upravená v zákone č. 98/2004 Z. z.. Neznižuje ju však na minimálnu sadzbu stanovenú v Smernici EÚ, ani na pôvodne stanovenú úroveň jej prekročenia (o 3,4% resp. 15,0%) , aby sa predišlo prílišným výpadkom štátneho rozpočtu.

Navrhované zníženie spotrebných daní – pri benzíne o 3 centy Sk a pri nafte o 9 centov na liter – je však obhájiteľné a udržateľné aj z pohľadu dopadu na verejné financie.

Prínosy tohto opatrenia sú predovšetkým v znížení výdavkov na prepravu pre obyvateľov a podnikateľov, ako aj v znížení tlaku na infláciu.

Návrh zákona je v súlade s Ústavou, ústavnými zákonmi a inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

**Doložka vplyvov**

1. Analýza vplyvu na štátny rozpočet:

Pri kvantifikácií dopadov opatrenia na štátny rozpočet sa vychádzalo z údajov o spotrebe pohonných hmôt na Slovensku za predchádzajúce obdobie (2005 až 2009) a pre nasledujúce roky sa použil predpoklad rastu spotreby pohonných látok o výšku reálneho rastu HDP. Pri prepočtoch sa zohľadnil aj trend zvyšovania podielu palív s biologickou zložkou, na ktoré sa uplatňuje znížená sadzba spotrebnej dane, na celkovej spotrebe pohonných hmôt. Podrobnosti uvádzajú nasledovné tabuľky:

|  |  |  |  |  |
| --- | --- | --- | --- | --- |
| **Rok** | **Spotreba benzínu** | **Spotreba benzínu so zníženou daňou** | **Spotreba nafty** | **Spotreba nafty so zníženou daňou** |
| **2010** | 160 619 | 910 176 | 159 254 | 1 433 291 |
| **2011** | 113 076 | 1 017 684 | 168 172 | 1 513 555 |

|  |  |  |  |
| --- | --- | --- | --- |
| **Rok** | **Výpadok výnosu spotrebných daní** | **Výpadok výnosu DPH** | **Výpadok daňových príjmov spolu** |
| **2010** | -120 902 975 | -22 971 565 | -143 874 540 |
| **2011** | -127 551 930 | -24 234 866 | -151 786 797 |

1. Navrhovaný zákon nezakladá nároky na pracovné sily, organizačné zabezpečenie a nebude mať dopad na životné prostredie.

**Osobitná časť**

**K Čl. I**

Navrhuje sa pri vybraných druhoch pohonných hmôt (osobitne bezolovnatý benzín a motorová nafta) znížiť stanovené sadzby spotrebnej dane.

**K Čl. II**

Vzhľadom na dĺžku legislatívneho procesu a potrebnú legisvakanciu sa navrhuje, aby tento zákon nadobudol účinnosť 1. mája 2010.

1. Priemerný kurz za 3. štvrťrok 2003 predstavoval 41,747 SKK/EUR, pri prepočtoch je preto použitá táto úroveň kurzu. [↑](#footnote-ref-2)